Villa Valmarana (Vigardolo)

Villa Valmarana je renesansna vila u frazionu Vigardolo sjevernotalijanskog naselja Monticello Conte Otto, smještenog pokraj grada Vicenze. Vilu je projektirao Andrea Palladio. Historija i karakteristike Početkom 1540-ih Palladio je osmislio malu vilu za dva rođaka, Giuseppea i Antonia Valmarana, na zajedničkom imanju kog su oni nasljedili u Vigardolu, nekoliko kilometara sjeverno od Vicenze. Potreba za smještajem dviju porodica u istom objekta objašnjava specifičan raspored prostorija, organiziran u dva samostalna i simetrična stana, do kojih je moglo doći samo iz stražnjeg salona, ali ne iz frontalne lođe, dviju prostorija koje su bile zajedničke. Villa Valmarana se svrstava među prve samostalne Palladijeve projekte, što potvrđuje bogata kolekcija njegovih crteža iz kojih se vidi da se vrlo studiozno pripremao za taj posao. Razlike između nacrta i izgrađenog objekta mogu se objasniti teškoćama koje su se pojavile tokom izgradnje. Vila nema njegov uobičajeni visoki podest, a ni podrumske prostorije jer ih zbog podzemnih voda nije ni mogao izgraditi. Nije mogao podići ni pravi klasični timpanon zbog polukata iznad lođe, a i strop je ispao ravan umjesto bačvast. Vila je bila Palladijev prijelazni projekt u kom prvi put vidimo njegov karakteristični arhitektonski jezik. Pored nekih tradicionalnih vičentinskih elemenata kao što su raspored prostorija i proporcije, na Palladija je jako utjecalo prvo putovanje u Rim 1541. u kom je upoznao rimske terme. One su ga inspirirale naročito za lođe koje su postale njegov zaštitni znak. Po i danas vidljivim fragmentima boje na zidovima, vila je izgleda bila sva oslikana freskama. Villa Valmarana je 1996. uvrštena na UNESCO-vu Listu mjesta svjetske baštine u Evropi kao jedan od objekata lokaliteta Historijski centar Vicenze i Palladijeve vile. Reference Vanjske veze Villa Valmarana Bressan, Monticello Conte Otto (VI) (na portalu Palladio museum) (it)